2002/909/EY: Komission päätös, tehty 13 päivänä marraskuuta 2002, Italian antamista säännöistä jätteitä hyödyntävien laitosten tai yritysten lupavaatimusten soveltamatta jättämisestä vaarallisista jätteistä annetun direktiivin 91/689/ETY 3 artiklan mukaisesti (ETA:n kannalta merkityksellinen teksti) (tiedoksiannettu numerolla K(2002) 4392)



Virallinen lehti nro L 315 , 19/11/2002 s. 0016 - 0020



Komission päätös, tehty 13 päivänä marraskuuta 2002, Italian antamista säännöistä jätteitä hyödyntävien laitosten tai yritysten lupavaatimusten soveltamatta jättämisestä vaarallisista jätteistä annetun direktiivin 91/689/ETY 3 artiklan mukaisesti (tiedoksiannettu numerolla K(2002) 4392) (Ainoastaan italiankielinen teksti on todistusvoimainen) (ETA:n kannalta merkityksellinen teksti) (2002/909/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon jätteistä 15 päivänä heinäkuuta 1995 annetun neuvoston direktiivin 75/442/ETY(1), sellaisena kuin se on muutettuna direktiivillä 91/156/ETY(2), ottaa huomioon vaarallisista jätteistä 12 päivänä joulukuuta 1991 annetun neuvoston direktiivin 91/689/ETY(3) ja erityisesti sen 3 artiklan, sekä katsoo seuraavaa: (1) Direktiivin 91/689/ETY 3 artiklan 2 ja 3 kohdassa säädetään edellytyksistä, joiden on täytyttävä, jos jäsenvaltio haluaa direktiivin 75/442/ETY 11 artiklan 1 kohdan b alakohdan mukaisesti olla soveltamatta direktiivin 75/442/ETY 10 artiklassa tarkoitettuja lupavaatimuksia jätteitä hyödyntäviin laitoksiin tai yrityksiin. (2) Jäsenvaltioiden, jotka haluavat olla soveltamatta lupavaatimuksia direktiivin 91/689/ETY 3 artiklan 2 kohdan nojalla, on noudatettava myös kyseisen direktiivin 3 artiklan 4 kohdassa tarkoitettuja menettelyvaatimuksia. (3) Italia toimitti komissiolle 1 päivänä joulukuuta 1999 ja 17 päivänä marraskuuta 2000 asetusehdotuksen, joka perustuu 5 päivänä helmikuuta 1997 annetussa asetuksessa nro 22 olevaan 33 artiklaan. Siinä asetetaan edellytykset, joiden perusteella voidaan soveltaa poikkeusta vaarallisten jätteiden hyödyntämistä koskeviin lupavaatimuksiin. (4) Komissio on kuullut jäsenvaltioita asetusehdotuksessa esitetyistä säännöistä, ja kuulemisvaiheen aikana mikään jäsenvaltioista ei ole vastustanut ehdotettujen sääntöjen hyväksymistä. (5) Komissio on ottanut huomioon tämän kuulemisen ja todennut omassa tarkastelussaan, että ehdotetut säännöt ovat direktiivin 91/689/ETY 3 artiklan vaatimusten mukaisia. Tämän perusteella komissio on ehdottanut, että ehdotetut säännöt vahvistettaisiin direktiivin 75/442/ETY 18 artiklassa säädetyn menettelyn mukaisesti. (6) Direktiivin 75/442/ETY 18 artiklalla perustettu komitea antoi 6 päivänä syyskuuta 2002 lausunnon, jossa se tuki sääntöjen vahvistamista. (7) Säännöt ovat siten direktiivin 75/442/ETY 18 artiklalla perustetun komitean lausunnon mukaiset. (8) Italian asetusehdotuksessa esitetyt säännöt olisi näin ollen vahvistettava. (9) Tämä sopimus koskee ainoastaan direktiivin 91/689/ETY 3 artiklan 2, 3 ja 4 kohdassa direktiivin 75/442/ETY 11 artiklan 1 kohdan b alakohdan yhteydessä esitettyjä velvollisuuksia, eikä se rajoita muiden kyseisiin direktiiveihin tai muuhun yhteisön lainsäädäntöön sisältyvien säännösten soveltamista Italian asetusehdotukseen, I MENETTELY I.A Direktiivit 75/442/ETY ja 91/689/ETY Direktiivin 75/442/ETY 9 artiklan 1 kohdan mukaan on kaikkien laitosten tai yritysten, jotka suorittavat (liitteessä II A mainittuja) jätteestä huolehtimistoimia, saatava siihen lupa toimivaltaiselta viranomaiselta. Luvassa on mainittava jätelajit ja -määrät, tekniset vaatimukset, toteutettavat turvatoimet, käsittelypaikka ja käsittelymenetelmä. Direktiivin 75/442/ETY 10 artiklassa edellytetään myös, että kaikkien laitosten ja yritysten, jotka suorittavat (liitteessä II B mainittuja) jätteen hyödyntämistoimia, on saatava toimilupa toimivaltaiselta viranomaiselta. Direktiivin 75/442/ETY 11 artiklan 1 kohdan mukaan jäsenvaltiot voivat vapauttaa 9 tai 10 artiklassa tarkoitetusta toimilupavaatimuksesta laitokset tai yritykset, jotka huolehtivat omista jätteistään niiden tuottamispaikalla tai suorittavat jätteiden hyödyntämistä, ainoastaan, jos - toimivaltaiset viranomaiset ovat antaneet kutakin toimintaa koskevat yleiset säännöt, joissa määritellään jätelajit ja -määrät sekä edellytykset, joilla kyseinen toiminta voidaan vapauttaa luvanhakuvelvollisuudesta (11 artiklan 1 kohdan ensimmäinen luetelmakohta), ja - jätelajit tai -määrät ja huolehtimis- tai hyödyntämismenetelmät täyttävät direktiivin 4 artiklassa mainitut edellytykset (11 artiklan 1 kohdan toinen luetelmakohta). Toimivaltaisten viranomaisten on rekisteröitävä laitokset tai yritykset, jotka on vapautettu toimilupavaatimuksesta 11 artiklan 1 kohdan mukaisesti (11 artiklan 2 kohta). Direktiivin 91/689/ETY 3 artiklan 1 kohdan mukaan omista jätteistään huolehtivia laitoksia tai yrityksiä koskeva, direktiivin 75/442/ETY 11 artiklan 1 kohdan a alakohdassa tarkoitettu poikkeus toimilupavaatimuksesta ei koske direktiivissä 91/689/ETY tarkoitettuja vaarallisia jätteitä. Edelleen 3 artiklan 2 kohdan mukaan jäsenvaltio voi olla soveltamatta direktiivin 75/442/ETY 10 artiklaa jätteitä hyödyntäviin laitoksiin tai yrityksiin, jos - jäsenvaltio antaa yleiset säännöt, joissa luetellaan kyseessä olevat jätelajit ja -määrät ja määritellään erityisedellytykset (jätteen sisältämien vaarallisten aineiden raja-arvot, päästöjen raja-arvot, toiminnan laatu) ja muut eri hyödyntämismenetelmien käyttämisen edellytykset, ja - jätelajit tai -määrät ja hyödyntämismenetelmät ovat sellaisia, että direktiivin 75/442/ETY 4 artiklassa mainitut edellytykset täyttyvät. Toimivaltaisten viranomaisten on rekisteröitävä 2 kohdassa tarkoitetut laitokset tai yritykset (3 artiklan 3 kohta). Jos jäsenvaltio aikoo soveltaa 3 artiklan 2 kohdan säännöksiä, kyseisessä kohdassa tarkoitetut säännöt on toimitettava komissiolle viimeistään kolme kuukautta ennen niiden voimaantuloa. Komissio kuulee jäsenvaltioita. Tämän kuulemisen perusteella komissio ehdottaa sääntöjen vahvistamista direktiivin 75/442/ETY 18 artiklassa säädetyn menettelyn mukaisesti. I.B Ilmoitetut toimenpiteet Italian viranomaiset ilmoittivat komissiolle 28 päivänä elokuuta 1997 teknisiä standardeja ja määräyksiä koskevien tietojen toimittamisessa noudatettavasta menettelystä 28 päivänä maaliskuuta 1983 annetun neuvoston direktiivin 83/189/ETY(4) mukaisesti kansallisesta asetusehdotuksesta, jossa määritellään edellytykset direktiivin 75/442/ETY 11 artiklan ja direktiivin 91/689/ETY 3 artiklan 2 kohdan soveltamiselle. Direktiivin 75/442/ETY 18 artiklalla perustetun komitean kokouksessa 17 päivänä lokakuuta 1997 Italian viranomaiset vahvistivat, että ilmoitus oli tarkoitettu myös direktiivin 91/689/ETY 3 artiklan 4 kohdan mukaiseksi ilmoitukseksi. Komissio toimitti samana päivänä jäljennöksen Italian toimenpide-ehdotuksista muille jäsenvaltioille, pyysi niitä esittämään kirjalliset huomionsa 15 päivään marraskuuta 1997 mennessä ja ilmoitti, että asiasta oli tehtävä direktiivin 91/689/ETY 3 artiklan 4 kohdan mukainen yhteisön päätös. Komissio arvioi, että esitetyt toimenpiteet eivät vastanneet direktiivin 3 artiklan 4 kohdan vaatimuksia, ja laati sen vuoksi luonnoksen päätökseksi, jolla kyseiset toimenpiteet hylätään. Tästä päätösluonnoksesta oli tarkoitus äänestää 18 artiklalla perustetussa komiteassa 8 päivänä toukokuuta 1998. Italia kuitenkin veti pois toimenpiteitä koskevan ehdotuksen samana päivänä. Asiasta ei äänestetty. Italia ilmoitti 1 päivänä joulukuuta 1999 komissiolle uudelleen laadituista toimenpiteistä teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä heinäkuuta 1998 annetun Euroopan parlamentin ja neuvoston direktiivin 98/34/EY(5) ja direktiivin 91/689/ETY 3 artiklan 2 kohdan perusteella. 18 artiklalla perustetussa komiteassa 29 päivänä maaliskuuta 2000 uudelleen laadituista toimenpiteistä käydyn keskustelun perusteella Italia ilmoitti aikovansa muokata niitä edelleen. Italia ilmoitti 17 päivänä marraskuuta 2000 uudelleen laadittujen toimenpiteiden muutetusta versiosta. Komissio katsoo, että direktiivin 91/689/ETY 3 artiklan 4 kohdassa tarkoitettu odotusaika päättyi 17 päivänä helmikuuta 2001. Jäsenvaltiot pyysivät 18 artiklalla perustetussa komiteassa 28 päivänä maaliskuuta 2001 komissiota laatimaan yleisen asiakirjan direktiivin 91/689/ETY 3 artiklan 2 kohtaan sovellettavista edellytyksistä, ja tämän vuoksi keskustelua Italian erityisistä muutetuista toimenpiteistä lykättiin asiakirjan toimittamiseen saakka. Komissio laati yleisen asiakirjan ja jakoi sen 18 artiklalla perustetun komitean kokouksessa 6 päivänä heinäkuuta 2001(6). II ILMOITETTUJEN TOIMENPITEIDEN SISÄLTÖ II.A Ilmoitetun asetusehdotuksen perustana oleva Italian lainsäädäntö Ilmoitetulla asetusehdotuksella pannaan täytäntöön 5 päivänä helmikuuta 1997 annetussa asetuksessa nro 22 oleva 33 pykälä. Kyseisessä pykälässä säädetään, että hyödyntämistoiminta voidaan aloittaa aikaisintaan 90 päivän kuluttua siitä, kun aloittamisesta on ilmoitettu toimivaltaiselle maakunnalle, jos on annettu tekniset määräykset käytettävän jätteen enimmäismäärästä, jätteen alkuperästä, lajista ja ominaisuuksista sekä muista erityisedellytyksistä; tarkoituksena on ennen kaikkea varmistaa, että jätteitä hyödynnetään jätelajin ja -määrän mukaan aiheuttamatta vaaraa terveydelle ja käyttämättä prosesseja tai menetelmiä, jotka saattaisivat vahingoittaa ympäristöä. Jos kyse on vaarallisesta jätteestä, määräyksissä on ilmoitettava myös erityisedellytykset, jotka koskevat jätteessä olevien vaarallisten aineiden raja-arvoja ja kunkin käytettävän jätelajin, toiminnan ja laitoksen päästöjen raja-arvoja (ottaen huomioon myös saman laitoksen muut päästöt), sekä muut erilaisten hyödyntämistapojen käyttöä koskevat vaatimukset. Kun ilmoitus toiminnan aloittamisesta on tehty, toimivaltainen maakunta kirjaa laitoksen nimen erityiseen rekisteriin ja tarkistaa 90 päivän kuluessa, että vaaditut edellytykset on täytetty. Siksi ilmoitukseen toiminnan aloittamisesta on liitettävä kertomus, josta käyvät ilmi seuraavat seikat: - yleisiä teknisiä määräyksiä ja edellä mainittuja erityisedellytyksiä on noudatettu, - laitos täyttää jätehuoltoa koskevat subjektiiviset vaatimukset (vakavaraisuus, siviili- ja rikosoikeudellinen asema), - suunnitellut hyödyntämistoimet, - laitos, jossa hyödyntäminen tapahtuu, sen kapasiteetti ja tuotanto- tai käsittelysykli, jolla jätteitä hyödynnetään, ja - hyödyntämisestä saaduille tuotteille asetetut vaatimukset. Jos maakuntaviranomaiset saavat selville, että teknisiä määräyksiä tai muita vaatimuksia ei ole noudatettu, niiden on tehtävä perusteltu päätös toiminnan aloittamisen tai jatkamisen kieltämisestä, ellei laitos ala noudattaa asianmukaisia säännöksiä viranomaisten asettaman määräajan kuluessa. Uusi ilmoitus on tehtävä joka viides vuosi ja lisäksi aina, kun hyödyntämistoiminnassa tapahtuu merkittäviä muutoksia. II.B Tiivistelmä ilmoitetuista toimenpiteistä (siltä osin kuin ne kuuluvat tämän päätöksen soveltamisalaan) Italian ilmoitettu muutettu asetusehdotus sisältää säädösosan (yhdeksän pykälää) sekä kolme liitettä. Se sisältää erityisiä säännöksiä toimista, jotka liittyvät tietyntyyppisen vaarallisen jätteen hyödyntämiseen (1 pykälän 1 momentti). Asetuksessa viitataan 39 erilaiseen hyödyntämistoimeen, jotka liittyvät erityisesti muihin kuin rautametalleihin, jalometalleihin, sulatuksien kuonaan, lietteeseen sekä epäorgaaniseen ja orgaaniseen nestemäiseen jätteeseen. Muutettu ehdotus sisältää useita erityissääntöjä sen soveltamisalaan kuuluvia hyödyntämistoimia varten. Ehdotuksessa määritetään vaarallisen jätteen eri tyypit sekä tekniset standardit ja päästö- ja raja-arvot, joita sovelletaan jätteen hyödyntämiseen liittyviin erityistoimiin (1 pykälän 4 momentti, liite 1). Liite 1 on jaettu kahteen osaan: osa 1 sisältää yleiset tekniset säännökset, jotka koskevat vaaralliseen jätteeseen sisältyvien tiettyjen materiaalien hyödyntämistä, sekä vaarallisten aineiden raja-arvot. Osa 2 sisältää raja-arvot ja määräykset niitä päästöjä varten, joita vaarallisen jätteen hyödyntämistoimien yhteydessä pääsee ilmakehään. Muutettu ehdotus sisältää lisäksi säännöt erityyppisen jätteen enimmäismääristä, jotka laitokset voivat vuodessa käyttää (5 pykälä ja liite 2). Lisäksi se sisältää erityissäännöt menetelmistä ja standardeista, jotka liittyvät kyseessä olevien vaarallisten jätteiden varastointiin (4 pykälä ja liite 3), ja siinä vahvistetaan säännöt, jotka koskevat ilmoittamista toiminnan aloittamisesta, näytteenotosta sekä henkilökuntavaatimuksista (6, 7 ja 8 pykälä). Hyödyntämistoimissa on koko ajan varmistettava, että ne eivät vaaranna ympäristöä tai ihmisten terveyttä (1 pykälän 2 momentti). Lisäksi hyödyntämistoimista saatavat tavarat ja tuotteet, jotka eivät täytä liitteissä esitettyjä vaatimuksia tai joita ei ole tarkoitettu käytettäväksi kulutus- tai tuotantosykleissä, jäävät yksinkertaistetun menettelyn ulkopuolelle, ja niihin sovelletaan näin ollen vaarallista jätettä koskevia yleisiä säännöksiä. III ARVIOINTI III.A Komission suorittama arviointi Yleiset säännöt, joista jäsenvaltio on ilmoittanut direktiivin 91/689/ETY 3 artiklan 4 kohdan mukaisesti, on arvioitava ensisijaisesti sen osalta, täyttävätkö ne kaikki direktiivin 91/689/ETY 3 artiklan 2 kohdassa säädetyt vaatimukset. Yleisesti komissio katsoo, että mahdollisuus soveltaa direktiivin 91/689/ETY 3 artiklan 2 kohtaa merkitsee poikkeusta yleissäännöstä, joten sitä olisi käytettävä vain rajoitetusti. Italian toimenpiteitä on tarkasteltava tämän yleisen huomion perusteella, jotta voidaan selvittää, onko poikkeusmenettely liian väljä. Tarkistetun asetuksen oikeudellisen analyysin perusteella komissio ei näe perusteita vastustaa asetusehdotuksen toimenpiteiden vahvistamista direktiivin 91/689/ETY 3 artiklan 4 kohdan perusteella. Komissio katsoo, että uudelleen laaditut toimenpiteet noudattavat direktiivin 91/689/ETY 3 artiklan 2 kohdassa esitettyjä vaatimuksia. Muutettu asetusehdotus sisältää yleiset säännöt, joissa luetellaan ehdotetun asetuksen soveltamisalaan kuuluvan jätteen lajit ja enimmäismäärät. Lisäksi siinä kuvataan hyödyntämistoimiin liittyvät erityisedellytykset (mukaan luettuina vaarallisten aineiden osuuksien raja-arvot, päästöjen raja-arvot ja toiminnan laji). Jätteet on luokiteltu asianmukaisesti yhteisön jäteluettelon perusteella. Yhteisön jäteluettelo(7) sisältää yhteisen luettelon tavanomaisista ja vaarallisista jätteistä. Luettelo päivitetään säännöllisesti direktiivin 75/442/ETY 1 artiklan a kohdan ja direktiivin 91/689/ETY 1 artiklan 4 kohdan mukaisesti. Lisäksi se sisältää muut tarvittavat vaatimukset, jotka liittyvät erilaisten hyödyntämistoimenpiteiden toteuttamiseen, mukaan luettuina säännöt varastoinnista, toiminnan aloittamista koskevasta ilmoittamisesta, näytteenotosta ja henkilökunnasta. Siinä säädetään myös, että jätelajien tai -määrien ja hyödyntämismenetelmien on oltava sellaisia, että direktiivin 75/442/ETY 4 artiklassa asetetut edellytykset täyttyvät. Komissio katsoo myös, että direktiivin 91/689/ETY 3 artiklan 3 kohdassa esitetyt rekisteröintivaatimukset on täytetty. Helmikuun 5 päivänä 1997 annetussa asetuksessa nro 22 olevassa 33 pykälässä edellytetään, että sen soveltamisalaan kuuluvat jätteen hyödyntämistoimet rekisteröidään kyseisessä maakunnassa. Lisäksi ilmoitetussa muutetussa luonnoksessa määritetään, että hyödyntämistoimiin käytettävien laitosten suunnittelu ja rakentaminen on hyväksyttävä ja siihen on myönnettävä lupa (1 pykälän 3 momentti) ja että toiminnan aloittamisesta on annettava yksityiskohtainen ilmoitus (6 pykälä). III.B Jäsenvaltioiden kuuleminen: tiivistelmä kirjallisista ja suullisista huomioista Jäsenvaltioilta on pyydetty kirjallisia ja suullisia huomiota ehdotetuista säännöistä. Erityisesti 30 päivänä huhtikuuta 2002 pyydettiin toimittamaan kirjallisia huomioita komissiolle. Jäsenvaltioita pyydettiin myös esittämään kantansa suullisesti 18 artiklalla perustetun komitean kokouksessa 22 päivänä toukokuuta 2002. Ruotsi lähetti komissiolle kirjalliset huomionsa 16 päivänä toukokuuta 2002 ja Yhdistynyt kuningaskunta 28 päivänä toukokuuta 2002. Ruotsi ei esittänyt oleellisia huomioita ehdotettujen sääntöjen sisällöstä, mutta se esitti kysymyksiä joistakin direktiivin 91/689/ETY 3 artiklan 2 kohtaan liittyvistä menettelyistä, erityisesti poikkeusten käytön vaikutuksesta muihin jäsenvaltioihin sekä sen yhteyksistä ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiiviin 96/61/EY(8). Yhdistynyt kuningaskunta suhtautui kirjallisissa huomioissaan myönteisesti Italian ehdotukseen. Yleisesti ottaen se katsoi, että poikkeukset voivat edistää joidenkin vaarallisten jätevirtojen kierrätystä ja uudelleenkäyttöä, esimerkiksi vähittäismyyntialan talteenottojärjestelmien kautta. Se katsoi myös, että velvoite hankkia täydellinen lupa voisi vähentää osallistumishalua, ja tämän tuloksena voisi olla se, että suurempi määrä jätettä toimitetaan perinteisiin jätehuoltolaitoksiin, kuten kaatopaikoille tai jätteenpolttolaitoksiin. Lisäksi se katsoi, että tarve luoda laajasti ymmärretty järjestelmä poikkeusten myöntämiseksi on entistäkin suurempi sen jälkeen, kun on otettu käyttöön vaarallisten jätteiden uusi luettelo, joka sisältää monia päivittäisiä tavaroita, kuten loistelamput ja henkilökohtaisten tietokoneiden näytöt. Sisällön osalta Yhdistynyt kuningaskunta ei halunnut vaikeuttaa sopimista ehdotetuista säännöistä, joiden se katsoi olevan yhdenmukaisia komission viimeaikaisten ohjeiden kanssa. Se ilmaisi kuitenkin huolensa joidenkin ehdotettujen poikkeusten monimutkaisuudesta. Erityisesti sitä huolestutti se, että kustannukset, jotka johtuvat määräysten noudattamisen osoittamisesta, voivat olla korkeita. Yhdistyneelle kuningaskunnalle ei esimerkiksi ollut selvää, mitä toimia vaadittaisiin sen osoittamiseen, että jäte noudattaa vaarallisten aineiden raja-arvoja. Vaikka tämä olisi suhteellisen helppoa, kun kyseessä on yhdenmukainen, samanlaisena pysyvä jätevirta, vaihtelevammat jätteet voisivat sen mielestä aiheuttaa vaikeuksia. Yhdistyneen kuningaskunnan mielestä on mahdollista, että tällaisten poikkeusten käyttö voisi olla ainakin yhtä kallista kuin täydellisen luvan hankkiminen ja siitä olisi näin ollen vain vähän käytännön hyötyä kierrätysorganisaatioille. Yhdistynyt kuningaskunta oli myös huolissaan siitä, miten jätettä koskeva yhteisön puitelainsäädäntö ja muu asiaan liittyvä yhteisön ympäristölainsäädäntö, esimerkiksi jätteenpoltosta 4 päivänä joulukuuta 2000 annettu Euroopan parlamentin ja neuvoston direktiivi 2000/76/EY, toimivat yhdessä(9). 18 artiklalla perustetun komitean kokouksessa 22 päivänä toukokuuta 2002 mikään jäsenvaltio ei vastustanut ehdotettujen sääntöjen vahvistamista. Komissio on ottanut huomioon tämän kuulemisen ja todennut omassa tarkastelussaan, että ehdotetut säännöt ovat direktiivin 91/689/ETY 3 artiklan vaatimusten mukaisia. Tämän perusteella komissio on ehdottanut, että ehdotetut säännöt vahvistettaisiin direktiivin 75/442/ETY 18 artiklassa säädetyn menettelyn mukaisesti. Direktiivin 75/442/ETY 18 artiklalla perustettu komitea antoi 6 päivänä syyskuuta 2002 lausunnon, jossa se tuki sääntöjen vahvistamista. IV PÄÄTELMÄ Italian ehdotuksen sisällön ja jäsenvaltioiden edellä selostetun kuulemisen perusteella komissio on tehnyt sen päätelmän, että Italian 17 päivänä marraskuuta 2000 direktiivin 91/689/ETY 3 artiklan 4 kohdan mukaisesti ilmoittamat uudelleen laaditut toimenpiteet olisi hyväksyttävä ja vahvistettava, koska on varmistettu, että toimenpiteet noudattavat kyseisen direktiivin 3 artiklan 2 ja 3 kohdissa esitettyjä vaatimuksia, erityisesti seuraavia: - ehdotetut säännöt ovat yleisiä sääntöjä, joissa luetellaan kyseessä olevat jätelajit ja -määrät ja määritellään erityisedellytykset (jätteen sisältämien vaarallisten aineiden raja-arvot, päästöjen raja-arvot, toiminnan laatu) ja muut eri hyödyntämismenetelmien käyttämisen edellytykset, - jätelajit tai -määrät ja hyödyntämismenetelmät ovat sellaisia, että direktiivin 75/442/ETY 4 artiklassa asetetut edellytykset täyttyvät, ja - toimivaltainen viranomainen rekisteröi kyseistä toimintaa harjoittavat laitokset ja yritykset, ON TEHNYT TÄMÄN PÄÄTÖKSEN: 1 artikla Vahvistetaan säännöt, jotka sisältyvät 5 päivänä helmikuuta 1997 annetussa Italian asetuksessa nro 22 olevaan 33 artiklaan perustuvaan ja Italian komissiolle vaarallisista jätteistä annetun direktiivin 91/689/ETY 3 artiklan 4 kohdan mukaisesti 1 päivänä joulukuuta 1999 toimittamaan asetusehdotukseen, sellaisena kuin se on muutettuna 17 päivänä marraskuuta 2000. 2 artikla Tämä päätös on osoitettu Italian tasavallalle. Tehty Brysselissä 13 päivänä marraskuuta 2002. Komission puolesta Margot Wallström Komission jäsen (1) EYVL L 194, 25.7.1975, s. 39. (2) EYVL L 78, 26.3.1991, s. 32. (3) EYVL L 377, 31.12.1991, s. 20. (4) EYVL L 109, 26.4.1983, s. 8. (5) EYVL L 204, 22.6.1998, s. 37. (6) Esityslistan 3 kohta: Information Document (DG ENV Unit A2): Conditions for the Derogation in Article 3(2) of Directive 91/689/EEC. (7) Komission päätös 2000/532/EY, tehty 3 päivänä toukokuuta 2000, jätteistä annetun neuvoston direktiivin 75/442/ETY 1 artiklan a alakohdan mukaisen jäteluettelon laatimisesta tehdyn päätöksen 94/3/EY ja vaarallisista jätteistä annetun neuvoston direktiivin 91/689/ETY 1 artiklan 4 kohdan mukaisen vaarallisten jätteiden luettelon laatimisesta tehdyn neuvoston päätöksen 94/904/EY korvaamisesta (EYVL L 226, 6.9.2000, s. 3), päätös sellaisena kuin se on muutettuna 16 päivänä tammikuuta 2001 tehdyllä komission päätöksellä 2001/118/EY (EYVL L 47, 16.2.2001, s. 1), 22 päivänä tammikuuta 2001 tehdyllä komission päätöksellä 2001/119/EY (EYVL L 47, 16.2.2001, s. 32) ja 23 päivänä heinäkuuta 2001 tehdyllä neuvoston päätöksellä 2001/573/EY (EYVL L 203, 28.7.2001, s. 18). (8) EYVL L 257, 10.10.1996, s. 26. (9) EYVL L 332, 28.12.2000, s. 91.